তাইওয়ানে গোল্ডেন হর্স অ্যাওয়ার্ড পেলো হংকংয়ের প্রতিবাদ সম্পর্কিত তথ্যচিত্র
হংকংয়ের আদি বাসিন্দা চৌ'র ছবিতে ২০১৯ সালের বিক্ষোভকালীন বহু প্রতিবাদ এবং সংঘর্ষের ঘটনা দেখানো হয়েছে
হংকংয়ে ২০১৯ সালে গণতন্ত্রপন্থীদের প্রতিবাদ সম্পর্কিত একটি ডকুমেন্টারী শনিবার তাইওয়ানে চীনা ভাষায় অস্কারের বিশ্ব সংস্করণে উচ্চ মর্যাদার একটি পুরস্কার অর্জন করেছেI কিউই চৌ'র "রেভোলুশন অব আওয়ার টাইমস"কে সেরা ডকুমেন্টারী হিসাবে নির্বাচিত করা হলে তাইপেইতে জমকালো অনুষ্ঠানে দর্শকরা হর্ষধ্বনি ও সমর্থন প্রকাশ করেনI হংকং থেকে পূর্বে ধারণকৃত এক বার্তায় চৌ পুরস্কার প্রাপ্তির জন্য ধন্যবাদ জানান এবং হংকংয়ের জনগণের জন্য ছবিটি উৎসর্গ করেনI তিনি বলেন, তাঁর আশা, যে ছবিটি কিছুটা হলেও তাদের জন্য স্বস্তি বয়ে আনবেI আবেগজড়িত কণ্ঠে চৌ বলেন, "ছবিটি প্রযোজনার সময় আমি অনেক কেঁদেছি, বহুবার নিজেকে সান্ত্বনা দিতে, রাগ বা ঘৃণা প্রকাশ করতে, নিজের ভয় বা উদ্বেগের মুখোমুখি হতে ছবিটি আমাকে সাহায্য করেছে"I হংকংয়ের আদি বাসিন্দা চৌ'র ছবিতে ২০১৯ সালের বিক্ষোভকালীন বহু প্রতিবাদ এবং সংঘর্ষের ঘটনা দেখানো হয়েছেI তিনি আগে রয়টার্সকে জানিয়েছিলেন যে তাঁর এই তথ্য সম্পর্কিত ছবি হংকংয়ের গণতন্ত্রপন্থী আন্দোলনকে উজ্জীবিত করে রাখবেI তাঁর এই ছবিটি অপ্রত্যাশিতভাবে সংযোজন করে এ বছরের কান চলচিত্র উৎসবে প্রদর্শন করা হয়I চীন এক বছর আগে হংকংয়ে কড়া জাতীয় নিরাপত্তা আইন জারি করেI তারা জানায় বিদ্রোহ, সন্ত্রাসবাদ, বিচ্ছিন্নতাবাদী এবং বিদেশী শক্তির সাথে যোগসাজশ থাকা সন্দেহে তারা এই আইন প্রবর্তন করেছেI তারপর থেকেই সিনেমা হল, বিশ্ববিদ্যালয় এবং চিত্র প্রদর্শনীতে প্রতিবাদ-বিক্ষোভ সম্পর্কিত কোন ছবির প্রদর্শন নিষিদ্ধ করা হয়I গণতান্ত্রিকভাবে শাসিত তাইওয়ানে প্রতিবাদকারীরা অর্জন করেছেন ব্যাপক সহানুভূতি ও সমর্থনI